በዚህ አጭር ጽሑፍ እነዚህ ሁሉ ነገሮች ይቀረፉ ዘንድ ምን መደረግ አለበት የሚለውን ጥያቄ መመለስ በጣም አስቸጋሪ ነው።ይሁን እንጂ ትኩረት ከሚሹ ጉዳዮች መካከል አንዱን መዝዘን እናውጣ “ፍቅር”።የዚህ ጽሑፍ ዓላማ የተቃራኒ ጾታ ፍቅር በተለይም ከወጣትነትና ከመንፈሳዊነት አንጻር ያለውን ገጽታና ሊኖረው የሚገባውን አካሄድ መመልከት ነው። “ፍቅር” የሚለው ቃል በብዙ ወጣቶች ዘንድ ተወዳጅ ቃል ነው።ከየንግግራቸው ውስጥ አይጠፋም።ቀልዳቸውና ጨዋታቸው ራሱ የሚሟሸው በርሱ ነው።አሁን አሁንማ በጣም የሚወደድ መብልና መጠጥ ላይ ሁሉ “በፍቅር የሚወደድ” የሚል ቅጥያ ይገባለት ይዟል።ይሁን እንጂ የቃሉ ትርጉም ትክክለኛውን ቦታ ባለማግኘቱ ወጣቶቹ ይጎዱበታል ።ወደ ቤተክርስቲያን የሚመላልሱት ወጣቶችም ምንም እንኳን ዘወትር ቃለ እግዚአብሔርን የሚሰሙ፣መዝሙር የሚያዳምጡ ቢሆኑም ወጣቶች ናቸውና ችግሩ እነርሱንም ይመለከታል።ጊዜ ሰጥቶ ለሚያዳምጣቸው፣የሚብሰለሰሉበትን ነገር ሊካፈላቸው ፈቃደኛ ለሆነ ሰው የሚያካፍሉት ቁምነገር ነው።በዚህም ምክንያት መንፈሳዊ ሕይወታቸው የሚበላሽባቸው ወንድሞችና እህቶች ጥቂቶች አይደሉም።ስለዚህ ችግሩ እነርሱንም የሚመለከት መሆኑን መገንዘቡ አስፈላጊ ይሆናል።
